इस प्रकार संकल्प करने के अनन्तर निर्विघ्नतासिद्धयर्थं गणपत्यादि देवताओं का पूजन करके पूर्ववत् पंचाँग करें। पश्चात् बहिःशाला में स्थण्डिल बनाकर उसमें पंचभू-संस्कारपूर्वक अग्नि का स्थापन करें और आघारावाज्यभाग की आहुति तथा स्विष्टकृदादि करके अग्नि के पश्चात् भद्रपीठ (देवदारु के काष्ठ का पीढ़ा) के उपर गर्भवती स्त्री को बैठावें। अनन्तर दो फल और सुवर्णयुक्त गूलर के वृक्ष की शाखा, तेरह-तेरह कुशाओं की तीन पिंजुली तीन स्थानों में, सफेद साही का एक काँटा, पीले सूत से लपेटा हुआ एक लोहे का तकुवा और प्रादेशमात्र एक तीक्ष्ण पीपल की खूँटी- इन सब वस्तुओं को एकत्रित करके पति अपनी पत्नी के सिर के केशों (बालों) का विनयन करे अर्थात् केशों को दाहिने और बाएँ दोनों ओर दो भागों में करके ‘ ऊँ भूर्विनयामि’ इत्यादि तीन मंत्रों से माँग निकाले। पश्चात् ‘ ऊँ अयमूर्जावतो’ इस मंत्र को कहकर औदुम्बरादि पाँचों वस्तुओं की अपनी पत्नी की वेणी (चोटी) में बाँध दे। अनन्तर पति वीणा पर गाने वाले दो पुरुषों को ले आये। वीणा पर गायन करने वाले दोनों पुरुष उत्साह के साथ ‘ ऊँ सोमऽएव’ इस मंत्र का गायन करें। ‘ ऊँ सोमऽएव’ इस मंत्र के अंत में आये हुए ‘असौ’ पद के स्थान में पत्नी गंगा आदि उस नदी का नाम लें, जो वहाँ हो।